РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/5-20

10. јануар 2020. године

Б е о г р а д

ЗАПИСНИК

103. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 10. ЈАНУАРА 2020. ГОДИНЕ

Седница је почела у 13,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Србислав Филиповић, Момо Чолаковић, Војислав Вујић и Золтан Пек.

Седници су присуствовали заменици чланова: Душко Тарбук (заменик Оливере Пешић), Зоран Деспотовић (заменик Миљана Дамјановића) и Владимир Ђурић (заменик Александра Стевановића).

Седници нису присуствовали чланови Одбора: Душан Бајатовић, Милорад Мирчић, Горан Ћирић, Милорад Мијатовић и Милан Лапчевић, нити њихови заменици.

Седници су присуствовали: Владимир Антонијевић, председник Комисије за контролу државне помоћи; Љиљана Благојевић, Душица Ђорђевић, Драган Ђурђевић и Марко Видаковић, чланови Савета Комисије за контролу државне помоћи.

На предлог председника Одбора, Одбор је већином гласова (10 за, један није гласао) утврдио следећи:

Д н е в н и р е д:

 - Усвајање записника са 101. и 102. седнице Одбора;

 1. Давање сагласности на Предлог финансијског плана Комисије за контролу државне помоћи за 2020. годину (број 400-35/20 од 9. јануара 2020. године);

 2. Давање сагласности на Предлог правилника о унутрашњем уређењу и систематизацији радних места у Комисији за контролу државне помоћи (број 02-34/20 од 9. јануара 2020. године).

Пре преласка на рад по дневном реду Одбор је већином гласова (10 за, један није гласао) усвојио записнике са 101. и 102. седнице Одбора.

**ПРВА ТАЧКА ДНЕВНОГ РЕДА: Давање сагласности на Предлог финансијског плана Комисије за контролу државне помоћи за 2020. годину**

Александра Томић је подсетила да је чланом 19. став 1 и 2. Закона о контроли државне помоћи прописано да се средства за рад Комисије за контролу државне помоћи обезбеђују у Буџету Републике Србије у оквиру посебног раздела и да се финансијски план који припрема Комисија, доставља надлежном Одбору Народне скупштине на сагласност.

 Владимир Антонијевић је истакао да је у кратком периоду откако су чланови Савета Комисије ступили на дужност усвојен Статут и други акти. Већина средстава у финансијском плану предвиђена је за плате државних службеника који ће тек бити примљени у радни однос. Део запослених ће бити ангажован и на основу услуга по уговору. Очекивани буџет Комисије је око 98 милиона динара.

 У дискусији су учествовали и: Зоран Деспотовић и Момо Чолаковић.

На основу члана 19. став 2. Закона о контроли државне помоћи („Службени гласник РС“, бр.73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 103. седници одржаној 10. јануара 2020. године, донео је већином гласова (10 за, двоје није искористило право гласа)

 О Д Л У К У

о давању сагласности на Предлог финансијског плана Комисије за контролу државне помоћи за 2020. годину

 ДАЈЕ СЕ САГЛАСНОСТ на Предлог финансијског плана Комисије за контролу државне помоћи за 2020. годину.

О б р а з л о ж е њ е

 Чланом 19. ст. 1. и 2. Закона о контроли државне помоћи („Службени гласник РС“, бр. 73/19), прописано је да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност.

 У складу са законом, председник Комисије је Одбору за финансије, републички буџет и контролу трошења јавних средстава доставио Предлог финансијског плана Комисије за контролу државне помоћи за 2020. годину (број 400-35/20 од 9. јануара 2020. године), на разматрање и одлучивање о давању сагласности.

 У циљу обезбеђења услова за рад Комисије за контролу државне помоћи у 2020. години, Одбор за финансије, републички буџет и контролу трошења јавних средстава, на 103. седници одржаној 10. јануара 2020. године, размотрио је и дао сагласност на Предлог финансијског плана Комисије за контролу државне помоћи за 2020. годину.

**ДРУГА ТАЧКА ДНЕВНОГ РЕДА: Давање сагласности на Предлог правилника о унутрашњем уређењу и систематизацији радних места у Комисији за контролу државне помоћи**

Александра Томић је подсетила да је чланом 23. став 2. Закона о контроли државне помоћи прописано да се ближи опис радних места уређује актом о систематизацији, који доноси Савет Комисије уз сагласност надлежног Одбора Народне скупштине.

 Владимир Антонијевић је додао да је систематизација комплементарна са финансијским планом Комисије и да практично представља његов наставак. Овим актом раздвојене су стручна служба и пратеће службе. Указао је на техничку грешку у ставу 2. члан 7. где стоји број од 26 државних службеника, док је према финансијском плану предвиђено 27 државних службеника и то је тачан број. По закону број контролора, не може бити већи од 30% од броја запослених.

 Одбор је уважио исправку из става 2. члан 7, на коју је указао Владимир Антонијевић.

На основу члана 23. став 2. Закона о контроли државне помоћи („Службени гласник РС“, бр.73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 103. седници одржаној 10. јануара 2020. године, донео је већином гласова (11 за и један није искористио право гласа)

О Д Л У К У

о давању сагласности на Предлог правилника о унутрашњем уређењу и систематизацији радних места у Комисији за контролу државне помоћи

 ДАЈЕ СЕ САГЛАСНОСТ на Предлог правилника о унутрашњем уређењу и систематизацији радних места у Комисији за контролу државне помоћи.

О б р а з л о ж е њ е

Чланом 23. став 2. Закона о контроли државне помоћи („Службени гласник РС“, бр.73/19) прописано је да се ближи опис радних места, као и број контролора и аналитичара у службама Комисије за контролу државне помоћи уређује актом о систематизацији који доноси Савет Комисије, уз сагласност одбора Народне скупштине надлежног за послове финансија.

 У складу са законом, председник Комисије je Одбору за финансије, републички буџет и контролу трошења јавних средстава доставио Предлог правилника о унутрашњем уређењу и систематизацији радних места у Комисији за контролу државне помоћи (број 02-34/20 од 9. јануара 2020. године), на разматрање и одлучивање о давању сагласности.

 У циљу обезбеђења услова за рад Комисије за контролу државне помоћи, Одбор за финансије, републички буџет и контролу трошења јавних средстава, на 103. седници одржаној 10. јануара 2020. године, размотрио је и дао сагласност на Предлог правилника о унутрашњем уређењу и систематизацији радних места у Комисији за контролу државне помоћи, који је припремљен у складу са законом.

Седница је завршена у 13,25 часова.

Седница је тонски снимана.

СЕКРЕТАР ОДБОРА ПРЕДСЕДНИК

 Тијана Игњатовић др Александра Томић